
I. RESPONSABILITĂŢILE  AUTORITĂŢILOR PRIVIND STABILITATEA FINANCIARĂ ŞI MANAGEMENTUL CRIZELOR FINANCIARE

1. GUVERNUL ROMÂNIEI
Guvernul este organizat şi funcţionează în conformitate cu prevederile constituţionale, având la bază Programul de guvernare acceptat de Parlament. Programul de guvernare este un document politico-administrativ, prin care sunt stabilite principiile, direcţiile de acţiune şi măsurile pe care guvernul urmăreşte să le aplice în timpul mandatului, în toate domeniile de activitate. Pentru realizarea Programului de guvernare Guvernul exercită funcţiile de strategie, reglementare, administrare, reprezentare şi autoritate de stat.
Guvernul aprobă strategii, politici şi programe administrative, reprezentând modalităţi de îndeplinire a Programului de guvernare precum şi modalităţi de realizare a funcţiilor instituţiei, ca autoritate publică a puterii executive, cu rolul de a asigura funcţionarea echilibrată şi dezvoltarea sistemului naţional economic şi social, precum şi racordarea acestuia la sistemul economic mondial în condiţiile promovării intereselor naţionale
.
Programul de guvernare pentru perioada 2009-2012 prevede: 
Capitolul 1 - Contextul economic şi financiar intern şi internaţional

Programul de guvernare este elaborat într-un context internaţional caracterizat printr-o profundă criză financiară şi economică globală.

Efectele crizei financiare sunt resimţite puternic în statele europene dezvoltate, care se confruntă deja cu încetiniri semnificative ale ritmului de creştere economică sau chiar cu recesiune economică.

Principalele efecte ale crizei financiare şi economice cu care se confruntă în prezent România sunt:

● reducerea lichidităţilor în sectorul financiar-bancar, concomitent cu majorarea costului finanţării interne şi externe;

● înăsprirea condiţiilor de accesare a creditelor pentru populaţie, agenţi economici, precum şi pentru sectorul public;

● creşterea numărului de persoane aflate în imposibilitatea de a-şi rambursa ratele şi dobânda la creditele bancare;

● scăderea producţiei interne cu efecte negative asupra veniturilor salariale, păstrării numărului locurilor de muncă, precum şi asupra profitabilităţii companiilor;

● scăderea ritmului de creştere a veniturilor publice, cauzată de diminuarea în general a activităţilor din economie (industria auto, siderurgie, neferoase, construcţii, mobilă, textile etc.);
● scăderea puterii de cumpărare şi a calităţii vieţii;
● încetinirea ritmului de creştere a produsului intern brut.

 
Efectele negative ale crizei s-au manifestat puternic şi asupra veniturilor bugetului general consolidat, prin diminuarea acestora chiar pe fondul unei creşteri economice de peste 8% în anul 2008.

Deficitul bugetului general consolidat, estimat pentru acest an, va fi de peste 3,5% din PIB, cu implicaţii negative asupra echilibrelor macroeconomice, în special a deficitului de cont curent, care se menţine la valori ridicate - în jur de 13% din PIB.
Acest deficit bugetar public este peste limitele stabilite prin Tratatul de la Maastricht (3% din PIB). În perioada de creştere economică ridicată, politica bugetară de tip expansionist a fost şi este neadecvată.

Construcţia bugetară, precum şi execuţia aferentă anului 2008 au încurajat creşterea nejustificată a cheltuielilor cu bunurile şi serviciile în detrimentul cheltuielilor cu investiţiile.
Capacitatea administrativă redusă a condus la un nivel scăzut de absorbţie a fondurilor structurale.
Toate acestea au condus la derapaje de la obiectivele stabilite prin Programul de convergenţă.
Situaţia actuală internă şi internaţională rămâne, în continuare, una dificilă şi impune constrângeri mari de ordin bugetar. La acestea se adaugă dificultăţile legate de necesitatea ajustării deficitului bugetar şi a celui de cont curent la valori care să facă posibilă finanţarea acestora.

În acest context, noul Guvern va promova un set coerent de politici macroeconomice şi măsuri de ajustare, corelate cu politica monetară, care să asigure o creştere economică sustenabilă, menţinerea atractivităţii investiţionale a României, precum şi o evoluţie favorabilă a mediului de afaceri, a pieţei muncii şi a nivelului de trai.

Capitolul 2 - Măsuri pentru reducerea impactului crizei economice şi financiare asupra economiei

Măsurile pe termen scurt propuse în programul de guvernare au în vedere următoarele obiective:
● Atenuarea efectelor negative ale crizei financiare şi menţinerea stabilităţii financiare:
- reducerea deficitului bugetului general consolidat de la aproximativ 4% din PIB, în anul 2008, la maximum 1,7% din PIB, în anul 2009;
- reducerea deficitului de cont curent din balanţa de plăţi externe la 10,5% din PIB, în anul 2009, faţă de 13,5% din PIB, în anul 2008;

- asigurarea condiţiilor pentru îmbunătăţirea ratingului de ţară.
● Preîntâmpinarea transformării crizei financiare într-o criză economică prelungită.

● Protejarea intereselor economice ale populaţiei (putere de cumpărare, capacitate de rambursare a creditelor bancare, păstrarea locurilor de muncă), precum şi asigurarea securităţii sociale.
● Menţinerea atractivităţii investiţionale a României în condiţiile crizei, precum şi valorificarea oportunităţilor specifice contextului actual.

● Asigurarea condiţiilor favorabile continuării procesului de convergenţă economică şi de păstrare a calendarului de adoptare a monedei euro la 1 ianuarie 2014.

● Coordonarea măsurilor de ajustare la nivel naţional cu strategia anticriză a Comisiei Europene.
Principalele măsuri pentru reducerea impactului crizei economice şi financiare asupra economiei şi grupurilor vulnerabile sunt:

● Menţinerea cotei unice de impozitare de 16% şi acordarea de compensaţii şi deduceri fiscale pentru persoanele cu venituri mici.

● Ajustarea cheltuielilor bugetare în vederea diminuării deficitului bugetului general consolidat până la maximum 1,7% din PIB, pentru anul 2009 (faţă de peste 3,5% din PIB, în 2008) prin:


- Restructurarea cheltuielilor publice în sensul diminuării cheltuielilor curente.

                1. Reducerea graduală a cheltuielilor cu personalul din administraţia publică centrală şi locală cu până la 20% faţă de cele înregistrate în anul 2008, prin:

- Eliminarea de la bugetare a posturilor vacante din instituţiile publice centrale şi locale,  existente la data de 31.12.2008 (aproximativ 139.500 de posturi);

- Reducerea cheltuielilor care nu sunt în legătură directă cu performanţa obţinută (deplasări, prime, sporuri în bani şi în natură, stimulente etc.)


                 2. Reducerea cu 15% a cheltuielilor cu bunurile şi serviciile faţă de nivelul înregistrat în anul 2008 şi instituirea unui moratoriu pe o perioadă de 12 luni, prin care se interzice achiziţionarea de bunuri şi servicii, inclusiv obiecte de inventar, neesenţiale pentru funcţionarea la parametri optimi a instituţiilor publice.


                3. Adoptarea proiectului legii sistemului unitar de salarizare a funcţionarilor publici şi elaborarea unor reglementări similare pentru personalul contractual, funcţionarii publici cu statut special, cadrele didactice şi personalul sanitar.


                4. Raţionalizarea cheltuielilor cu ajutoare şi prestaţii sociale, prin acordarea acestora numai persoanelor şi familiilor aflate în situaţie socială precară, transparentizarea procedurilor de încadrare în grad de handicap, precum şi eliminarea oricăror măsuri care încurajează un comportament pasiv pe piaţa muncii.


                5. Raţionalizare instituţională prin analizarea numărului, structurii, activităţii şi a personalului instituţiilor, indiferent de modul de finanţare.


                6. Monitorizarea strictă a cheltuielilor efectuate în cadrul proiectelor de investiţii în infrastructură finanţate de la bugetul de stat şi aplicarea de sancţiuni pentru nerespectarea prevederilor contractuale privind calitatea lucrărilor efectuate, a bunurilor şi a serviciilor achiziţionate.


                 7. Reducerea numărului de taxe şi tarife, începând cu cele ale căror costuri de administrare sunt superioare încasărilor efective.


                 ● Asigurarea cu prioritate, prin legea bugetului de stat pe anul 2009, a sumelor necesare cofinanţării proiectelor de investiţii realizate din fonduri structurale, precum şi a cofinanţării programelor europene pentru agricultură şi dezvoltare rurală.
            ● Creşterea finanţării de la bugetul de stat pentru reabilitarea termică a locuinţelor şi clădirilor administraţiei publice centrale şi locale, în scopul creşterii eficienţei energetice.
            ● Majorarea finanţării de la bugetul de stat pentru proiectele de infrastructură rurală, drumuri judeţene şi locuinţe sociale.
            ● Majorarea subvenţiilor în agricultură şi acordarea acestora înaintea începerii lucrărilor agricole de primăvară.
             ● Activizarea şi extinderea instrumentelor Eximbank de sprijin al producţiei pentru export şi al exportului.
             ● Majorarea capitalului CEC Bank în scopul finanţării proiectelor IMM-urilor.
             ● Majorarea capitalului Fondului Naţional de Garantare a Creditelor pentru IMM-uri.
             ● Aplicarea noilor scheme de ajutor de stat în vederea stimulării activităţilor de producţie şi inovare a IMM-urilor.
             ● Modificarea algoritmului de calcul privind repartizarea costurilor pentru energia termică în concordanţă cu consumurile specifice reale.
             ● Modificarea coşului de preţ la energia electrică şi gaze naturale în vederea diminuării facturii la populaţie.
             ● Stabilirea unei platforme comune de soluţii şi planuri de acţiune la nivelul Guvernului, BNR, Asociaţiei Române a Băncilor (ARB), reprezentanţilor organizaţiilor patronale şi ai sindicatelor, pentru gestionarea crizei financiare, precum şi pentru relansarea procesului de creditare a sectorului neguvernamental.
             ● Promovarea Dialogului Social cu patronatele şi sindicatele, în scopul luării celor mai bune decizii de natură socioeconomică, precum şi încheierea de acorduri tripartite.

Capitolul 3 - Angajamentul pentru buna guvernare a României

Obiectivele fundamentale pe care şi le asumă şi promovează Guvernul României sunt:
1. Asigurarea unui climat economic de stabilitate, în contextul crizei economice globale.
2. Protejarea locurilor de muncă, prioritate a perioadei următoare, precum şi crearea de noi locuri de muncă, inclusiv în mediul rural.
3. Protejarea şi creşterea graduală a puterii de cumpărare a populaţiei.
4. Asigurarea unui sistem fiscal echitabil prin menţinerea cotei unice de impozitare existente de 16% şi acordarea de compensaţii şi deduceri fiscale pentru persoanele cu venituri mici, precum şi reducerea numărului de taxe şi impozite.
              5. Adoptarea unui regim riguros de cheltuire a banului public şi trecerea la elaborarea bugetului de stat în sistem multianual.
6. Asigurarea resurselor financiare necesare susţinerii sistemului pensiilor de stat, inclusiv prin cuprinderea în această categorie a pensiilor din agricultură, avându-se în vedere principiile contributivităţii şi solidarităţii.
7. Continuarea procesului de reformă în domeniul justiţiei în vederea garantării independenţei acesteia, neimplicării politicului în actul de justiţie şi asigurării accesului egal al tuturor cetăţenilor la justiţie.
8. Descentralizarea, inclusiv financiară, a administraţiei publice prin delimitarea clară a competenţelor, pe principii europene, în scopul creşterii autonomiei administrative cu respectarea principiului subsidiarităţii.
9. Asigurarea unui cadru normativ şi instituţional stabil în scopul stimulării activităţii IMM-urilor şi asigurării unui mediu de afaceri predictibil.
10. Sprijinirea, prin măsuri concrete, a agriculturii, inclusiv prin acordarea de subvenţii şi reabilitarea sistemului naţional de irigaţii.
11. Realizarea unui ritm înalt de absorbţie a fondurilor europene şi asigurarea resurselor financiare necesare pentru cofinanţarea proiectelor realizate cu acestea.
12. Realizarea Programului naţional pentru construirea de locuinţe sociale şi pentru tineri.
13. Dinamizarea şi simplificarea administraţiei publice prin reformarea structurilor administrative şi reducerea birocraţiei.
14. Dezvoltarea într-un ritm foarte rapid a sistemului de infrastructură din România, îndeosebi a celei rutiere şi feroviare, inclusiv pentru oraşele mici şi mediul rural.
15. Asigurarea securităţii energetice a României şi a cetăţenilor săi, inclusiv prin promovarea tehnologiilor ecologice alternative.
16. Reforma în domeniul educaţiei, având la bază ridicarea nivelului de performanţă a sistemului educaţional şi asigurarea unor venituri decente pentru cei care îşi desfăşoară activitatea în cadrul acestui sistem, în conformitate cu prevederile Pactului pentru educaţie.
17. Reforma în domeniul sanitar, având la bază necesitatea asigurării calităţii serviciilor pentru toţi beneficiarii sistemului de asigurări de sănătate din România.
             18. Creşterea alocaţiilor de stat pentru copii.
19. Dezvoltarea durabilă şi reducerea decalajelor între dezvoltarea marilor şi micilor oraşe, precum şi între zonele rurale şi cele urbane dezvoltate.
20. Asigurarea condiţiilor necesare în domeniul cercetării ştiinţifice şi tehnice în vederea afirmării activităţii de creaţie şi inovare, dezvoltării unor tehnologii autohtone avansate, creşterii competitivităţii produselor româneşti.
21. Relansarea turismului şi a sportului ca domenii de importanţă naţională.
22. Adoptarea legii privind sistemul unitar de salarizare a persoanelor plătite de la bugetul statului.
23. Creşterea eficienţei activităţii parlamentare şi consolidarea credibilităţii acestei instituţii fundamentale a democraţiei.
24. Continuarea reformei sistemului electoral.
25. Consolidarea rolului şi statutului României în UE ca stat activ şi implicat, capabil să îşi promoveze interesele în strânsă cooperare cu partenerii săi europeni, ca al şaptelea stat în UE, ca număr al populaţiei.

2. SERVICIUL DE INFORMAŢII EXTERNE

Legea nr. 51/1991 privind siguranţa naţională a României defineşte în art. 1 siguranţa naţională a României, astfel: “prin siguranţa naţională a României se înţelege starea de legalitate, de echilibru şi de stabilitate socială, economică şi politică necesară existenţei şi dezvoltării statului naţional român, ca stat suveran, unitar, independent şi indivizibil, menţinerii ordinii de drept, precum şi climatului de exercitare neîngrădită a drepturilor, libertăţilor şi îndatoririlor fundamentale ale cetăţenilor, potrivit principiilor şi normelor democratice statornicite prin Constituţie”. 
Art. 6 al legii enumeră instituţiile statului cu atribuţii în asigurarea siguranţei naţionale. Printre aceste instituţii se află şi Serviciul de Informaţii Externe.

Misiunile specifice ale SIE sunt:

• culegerea de informaţii cu relevanţă pentru securitatea naţională a României, ce asigură baza de decizie autorităţilor statului;

• avertizarea timpurie asupra riscurilor şi ameninţărilor;

• realizarea de evaluări strategice ale mediului internaţional de securitate;

• desfăşurarea de operaţiuni pentru apărarea şi promovarea intereselor României.

3. SERVICIUL ROMÂN DE INFORMAŢII
Protecţia intereselor de securitate economică se realizează în conformitate cu prevederile Constituţiei României, Legii nr. 51/1991, privind siguranţa naţională a României, Legii nr.14/1992, privind organizarea şi funcţionarea S.R.I., cu modificările şi completările ulterioare, Regulamentului de funcţionare a acestuia, celelalte acte normative aplicabile în materia securităţii naţionale
.

Securitatea economică este abordată ca o componentă importantă a securităţii naţionale, ce desemnează starea economiei fundamentată pe prosperitate, legalitate, echilibru şi stabilitate şi bazată pe principiile economiei de piaţă, exprimată prin ordinea de drept şi asigurată prin acţiuni de natură economică, politică, socială, juridică şi de altă natură.

Plecând de la prerogativele şi atribuţiile legale ce revin S.R.I., activitatea pe componenta economică este orientată pe protecţia valorilor reprezentate de atributele fundamentale ale statului (independenţa şi suveranitatea economică şi monetară, integritatea deciziilor economico-strategice privind resursele vitale) şi apărarea, prin mijloace şi metode specifice, a valorilor de securitate economică, precum şi spre promovarea intereselor naţionale şi asigurarea cadrului necesar definitivării cu succes a procesului de aderare la UE.

Valorile de securitate economică statuate constituţional (de interes major pentru securitatea naţională) sunt economia de piaţă, concurenţa loială, resursele naturale, echilibrul ecologic, dezvoltarea economică - prin asigurarea cadrului favorabil pentru valorificarea tuturor factorilor de producţie, aplicarea politicilor de dezvoltare regională şi dezvoltare durabilă - proprietatea, libertatea economică, sistemul financiar, activitatea bancară, protecţia socială, cercetarea ştiinţifică şi tehnologică naţională şi dreptul de autor. 

Acestea sunt înţelese ca acele relaţii sociale şi economice prin a căror existenţă şi manifestare se asigură funcţionarea economiei naţionale, precum şi ca ansamblul intereselor şi necesităţilor de securitate economică (prin garantarea principiilor de bază ale economiei de piaţă, proprietăţii, concurenţei loiale, resurselor naturale, echilibrului ecologic, dezvoltării economice, libertăţii economice, sistemului financiar, activităţii bancare, protecţiei sociale, cercetării ştiinţifice şi tehnologice naţionale şi dreptului de autor).

Pentru îndeplinirea sarcinilor ce-i revin, structura specializată are stabilite o serie de atribuţii care sunt:

1. generale, ce vizează elaborarea strategiei generale a activităţii specifice (într-o concepţie unitară şi în conformitate cu reglementările legale şi dispoziţiile interne):

·  organizarea, conducerea şi coordonarea activităţii de informaţii în domeniu (pentru dimensionarea corectă şi cuprinzătoare a disfuncţiilor, vulnerabilităţilor, riscurilor, ameninţărilor şi pericolelor la adresa securităţii economice); 

· evaluarea permanentă a influenţei factorilor de risc interni şi externi asupra stării de securitate economică, analizarea mutaţiilor intervenite în direcţia de manifestare şi amplitudinea ameninţărilor specifice; 

· asigurarea colaborării cu structurile celorlalte organe de stat cu atribuţii în materia siguranţei naţionale, apărării şi ordinii publice, precum şi cu instituţii publice sau private din sfera economică, în problematica de realizare a securităţii economice; 

· organizarea activităţii de cooperare cu servicii de informaţii externe, pe linia schimbului de informaţii ori în cadrul operaţiunilor comune;

2. specifice, ce stabilesc identificarea, evaluarea şi gestionarea disfuncţiilor, vulnerabilităţilor, riscurilor, ameninţărilor şi/sau pericolelor care vizează valorile de securitate economică, facilitează acţiunile/operaţiunile de subminare economică, distrugere, degradare sau compromitere a infrastructurilor economice ori folosirea acestora în scopuri contrare intereselor României (în special în domeniile energetic, industrial, financiar, bancar, agricultură, protecţia mediului şi silvicultură, transporturi, dezvoltare regională), favorizează activităţile/operaţiunile de spionaj ori de diversiune în sectorul economic, ştiinţific sau tehnologic (în ansamblu ori pe elemente de bază ale acestora).

În vederea executării acestor atribuţii se cooperează cu unităţile informativ-operative, specializate, tehnico-operative şi funcţionale centrale din structura S.R.I., şi se colaborează cu structuri ale celorlalte organe de stat cu competenţe în materia securităţii naţionale şi cu organele administraţiei publice din economie şi finanţe, în problemele de realizare a securităţii naţionale (în limitele competenţelor stabilite prin protocoale). 

În baza prerogativelor şi competenţelor legale, sunt organizate şi executate activităţi pentru culegerea şi verificarea informaţiilor necesare cunoaşterii, prevenirii şi contracarării oricăror acţiuni care constituie, potrivit legii, ameninţări la adresa securităţii naţionale a României, care, ulterior, sunt valorificate (în conformitate cu art.11 din Legea nr.51/1991) prin informarea beneficiarilor legali abilitaţi a dispune măsuri de prevenire şi contracarare a ameninţărilor identificate. 

Datele şi informaţiile din care rezultă săvârşirea unor fapte susceptibile a întruni elementele constitutive ale unor infracţiuni sunt puse (din proprie iniţiativă sau la cerere) la dispoziţia organelor de urmărire penală (acestora revenindu-le sarcina şi competenţa legală în a stabili existenţa unor fapte penale şi încadrarea acestora în lege).

4. MINISTERUL ECONOMIEI ŞI MINISTERUL FINANŢELOR PUBLICE 
Ministerul Economiei şi Ministerul Finanţelor sunt ministere cu rol de sinteză, organe de specialitate ale administraţiei publice centrale, în subordinea Guvernului, care aplică strategia şi Programul de guvernare în domeniul economiei şi finanţelor publice, contribuind nemijlocit la elaborarea şi implementarea strategiei şi a Programului de guvernare în domeniul finanţelor publice, în exercitarea administrării generale a finanţelor publice, asigurând utilizarea pârghiilor financiare şi valutare, în concordanţă cu cerinţele economiei de piaţă şi pentru stimularea iniţiativei operatorilor economici.

5. BANCA NAŢIONALĂ A ROMÂNIEI (B.N.R.) 

Rolul BNR în menţinerea stabilităţii financiare

Banca Naţională a României are un rol intrinsec în menţinerea stabilităţii financiare, date fiind responsabilităţile ce rezultă din dubla sa ipostază de autoritate monetară şi prudenţială. Atribuţii subsumate obiectivelor de stabilitate financiară sunt exercitate atât prin reglementarea şi supravegherea prudenţială a instituţiilor aflate sub autoritatea sa, cât şi prin formularea şi transmiterea eficientă a măsurilor de politică monetară şi supravegherea funcţionării în condiţii optime a sistemelor de plăţi şi decontări de importanţă sistemică. Totodată, este necesară identificarea riscurilor şi vulnerabilităţilor întregului sistem financiar, în ansamblul său şi pe componentele sale, deoarece monitorizarea stabilităţii financiare este preventivă. Apariţia şi dezvoltarea unor disfuncţionalităţi, precum evaluarea incorectă a riscurilor şi ineficienţa alocării capitalului, pot afecta stabilitatea sistemului financiar şi stabilitatea economică. 

Cooperarea în domeniul stabilităţii financiare

Cooperarea dintre Banca Naţională a României şi celelalte autorităţi de reglementare şi supraveghere a diferitelor sectoare ale sistemului financiar românesc s-a intensificat treptat, pe măsură ce sistemul financiar românesc, în ansamblul său, a devenit mult mai dinamic şi complex, determinând întrepătrunderi la nivel instituţional. Astfel a devenit  necesară conlucrarea dintre autorităţile responsabile cu autorizarea, reglementarea, supravegherea şi controlul pieţelor componente ale sistemului financiar, pentru a asigura transparenţa şi integritatea sistemului financiar şi a pieţelor sale componente, respectarea cadrului legal aplicabil, precum şi lărgirea cadrului naţional de stabilitate financiară.
Responsabilităţile B.N.R. sunt prevăzute detaliat în Legea nr. 312/2004 privind Statutul Băncii Naţionale a României şi în Ordonanţa Guvernului nr. 28/2006 privind reglementarea unor măsuri financiar-fiscale. B.N.R. contribuie la susţinerea stabilităţii financiare şi gestiunea eficientă a unor eventuale crize financiare prin:

- asigurarea şi menţinerea stabilităţii preţurilor;

- autorizarea, reglementarea şi supravegherea prudenţială a instituţiilor de credit;

- promovarea şi monitorizarea bunei funcţionări a sistemelor de plăţi;

- furnizarea de lichiditate temporară instituţiilor de credit pentru prevenirea manifestării riscului sistemic: în mod excepţional şi numai de la caz la caz, B.N.R. poate acorda instituţiilor de credit credite, negarantate sau garantate cu alte active decât cele prevăzute de articolul 19 din Legea nr.312/2004;

- monitorizarea instituţiilor financiare nebancare înscrise în Registrul general şi supravegherea prudenţială a instituţiilor financiare nebancare înscrise în Registrul special, care desfăşoară activitate pe teritoriul României.

6. COMISIA NAŢIONALĂ A VALORILOR MOBILIARE (C.N.V.M)

C.N.V.M este autoritate administrativă autonomă cu personalitate juridică, în conformitate cu prevederile Statutului Comisiei Naţionale a Valorilor Mobiliare adoptat prin Ordonanţa de urgenţă a Guvernului nr. 25/2002, aprobată, cu modificări şi completări prin Legea nr. 514/2002, cu modificările şi completările ulterioare.

C.N.V.M. contribuie la susţinerea stabilităţii financiare şi gestiunea eficientă a unor eventuale crize financiare prin:

- stabilirea şi menţinerea cadrului necesar dezvoltării pieţelor reglementate;

- promovarea încrederii în pieţele reglementate şi în investiţiile în instrumente financiare;

- asigurarea protecţiei operatorilor şi investitorilor împotriva practicilor neloiale, abuzive şi frauduloase;

- promovarea funcţionării corecte şi transparente a pieţelor reglementate; prevenirea fraudei, a manipulării pieţei şi asigurarea integrităţii pieţelor reglementate;

- stabilirea standardelor de soliditate financiară şi de practică onestă pe pieţele reglementate;

- adoptarea măsurilor necesare pentru evitarea apariţiei riscului sistemic pe pieţele reglementate;

- prevenirea afectării egalităţii de informare şi tratament al investitorilor sau al intereselor acestora.

7. COMISIA DE SUPRAVEGHERE A ASIGURĂRILOR (C.S.A.)

C.S.A. este autoritate administrativă autonomă de specialitate, cu personalitate juridică, a cărei activitate este desfaşurată în scopul apărării drepturilor asiguraţilor şi al promovării stabilităţii activităţii de asigurare din România, în conformitate cu prevederile Legii nr. 32/2000 cu modificările şi completările ulterioare, ale Legii nr. 136/1995 privind asigurările şi reasigurările din România, cu modificările şi completările ulterioare, ale Legii nr. 503/2004 privind redresarea financiară şi falimentul societăţilor de asigurare şi ale normelor emise în aplicarea acestora.

C.S.A. îşi desfăşoară activitatea de promovare a stabilităţii financiare astfel:

- autorizează constituirea şi funcţionarea asigurătorilor/reasiguratorilor şi brokerilor de asigurare şi reasigurare;

- elaborează legislaţia cu privire la desfăşurarea activităţii de asigurare şi la supravegherea acesteia, a practicării asigurărilor obligatorii;

- supraveghează situaţia financiară a asigurătorilor şi reasigurătorilor, a brokerilor de asigurare şi reasigurare, exercită un control permanent asupra activităţii acestora prin direcţii specializate, la sediul Comisiei de Supraveghere a Asigurărilor şi efectuează controale periodice sau inopinate la sediile sociale ale asigurătorilor/reasigurătorilor şi brokerilor de asigurare şi reasigurare,

- în vederea protejării intereselor asiguraţilor, face investigaţii detaliate privind condiţiile de desfăşurare a activităţii asigurătorilor/reasigurătorilor şi brokerilor de asigurare şi reasigurare;

- în cazul nerespectării de către asigurători/reasigurători a prevederilor privind constituirea rezervelor tehnice, C.S.A. poate interzice dispunerea liberă de către aceştia a activelor deţinute;

- primeşte şi răspunde la sesizările şi reclamaţiile privind activitatea asigurătorilor/reasigurătorilor şi brokerilor de asigurare;

- aplică măsurile de sancţionare, interdicţii, suspendă sau retrage autorizaţiile de funcţionare, privind redresarea financiară, reorganizarea sau după caz, falimentul asigurătorilor/reasigurătorilor ori a sucursalelor şi a/al filialelor acestora în cazul în care sunt puse în pericol onorarea obligaţiilor asumate sau în caz de insolvabilitate şi colaborează cu autorităţi de supraveghere din statele membre în acest sens;

- îndeplineşte calitatea de administrator al Fondului de garantare.

8. COMISIA DE SUPRAVEGHERE A SISTEMULUI DE PENSII PRIVATE (C.S.S.P.P.)

Responsabilităţile C.S.S.P.P. sunt prevăzute detaliat în Ordonanţa de urgenţă a Guvernului nr. 50/2005 privind înfiinţarea, organizarea şi funcţionarea Comisiei de Supraveghere a Sistemului de Pensii Private aprobată, cu modificări şi completări, prin Legea nr. 313/2005.

C.S.S.P.P. contribuie la susţinerea stabilităţii financiare şi gestiunea eficientă a unor eventuale crize financiare prin:

- reglementarea, coordonarea, supravegherea şi controlul activităţii în sistemul de pensii private;
- autorizarea fondurilor de pensii, administratorilor, depozitarilor şi auditorilor financiari şi asigurarea unei bune funcţionări a sistemului de pensii private;
- adoptarea oricăror măsuri, inclusiv de natură administrativă sau financiară împotriva administratorilor ori membrilor organelor de conducere ale acestora în scopul prevenirii sau remedierii oricăror situaţii care prejudiciază interesele participanţilor şi beneficiarilor la fondurile de pensii private;

- atribuţii în ipoteza desfăşurării de activităţi cu caracter transfrontalier în domeniul pensiilor private;

- colaborarea cu instituţii şi autorităţi de supraveghere şi reglementare a pieţelor financiare din ţară, prin încheierea unor protocoale de colaborare.

Colectarea informaţiilor

Prin exercitarea responsabilităţilor legale, Ministerul Finanţelor Publice, Ministerul Economiei, Banca Naţională a României, Comisia Naţională a Valorilor Mobiliare, Comisia pentru Supravegherea Pensiilor Private primesc o gamă largă de informaţii şi date de la instituţiile pe care le autorizează şi le supraveghează. Autorităţile colaborează în vederea evitării colectării în mod separat a aceloraşi date şi minimizării eforturilor depuse de instituţiile financiare pentru raportare. În situaţia în care autorităţile au nevoie de aceleaşi informaţii, acestea vor depune eforturi pentru ajungerea la un consens referitor la autoritatea care colectează informaţiile şi modalitatea în care aceste informaţii sunt transmise celorlalte autorităţi.

Schimbul de informaţii
Schimbul liber de informaţii este esenţial pentru ca fiecare autoritate să-şi poată aduce la îndeplinire responsabilităţile în mod corespunzător. În scopul menţinerii stabilităţii sistemului financiar şi al gestionării eficiente a crizelor, este important ca autorităţile, în contextul evenimentelor şi evoluţiilor evaluate ca reprezentând o ameninţare pentru stabilitatea financiară, să-şi furnizeze reciproc informaţii cât mai curând posibil şi să facă cunoscute evaluările proprii asupra situaţiei şi opiniile asupra celor mai potrivite măsuri de remediere.

Autorităţile se angajează să încheie aranjamente pentru schimbul de informaţii, pentru a se asigura că vor putea intra, în mod liber, în posesia tuturor informaţiilor de care au sau de care ar putea avea nevoie pentru aducerea la îndeplinire a responsabilităţilor pe care le au.

Fiecare autoritate va încerca să furnizeze celeilalte autorităţi informaţiile relevante, aşa cum le sunt solicitate. Autoritatea care primeşte informaţiile trebuie să se asigure că acestea sunt utilizate exclusiv pentru aducerea la îndeplinire a responsabilităţilor proprii şi că acestea nu sunt transmise terţelor părţi, cu excepţiile prevăzute de lege.

În ceea ce priveşte contactele la nivel internaţional, care au ca obiect ameninţarea stabilităţii financiare, fiecare dintre părţi va coresponda cu contrapartida sa din celelalte ţări.

În plus, autorităţile se angajează:

- să se informeze reciproc asupra evenimentelor şi tendinţelor importante pentru stabilitatea financiară;

- să comunice stadiul de pregătire operativă pentru situaţii de criză şi planul de integrare în efortul colectiv în acest domeniu;

- să furnizeze informaţii asupra activităţilor la nivel internaţional în domeniul de responsabilitate şi să consulte reciproc poziţia celorlalte părţi asupra modului de cooperare la nivel internaţional;

- să furnizeze informaţii asupra schimbărilor importante referitoare la organizarea lor internă, procedurile de lucru sau alte aspecte similare, dacă acestea pot avea un impact important asupra activităţilor referitoare la stabilitatea financiară şi gestionarea crizelor financiare.

9. COMITETUL NAŢIONAL PENTRU STABILITATE FINANCIARĂ (CNSF)

Cerinţele Uniunii Europene referitoare la managementul crizelor financiare, la care statele membre - prin urmare şi România - trebuie să se alinieze, în vederea întăririi capacităţii autorităţilor naţionale de a gestiona potenţialele situaţii de criză financiară au impus existenţa unui acord de cooperare între toate autorităţile naţionale de supraveghere a sistemului financiar, banca centrală şi ministerul de finanţe, având ca obiectiv central schimbul de informaţii, precum şi prevenirea, evaluarea şi gestionarea potenţialelor probleme cu impact sistemic. În vederea implementării acestor cerinţe, la data de 31 iulie 2007 a fost semnat Acordul   între  Ministerul Economiei şi Finanţelor, Banca Naţională a României, Comisia Naţională a Valorilor Mobiliare, Comisia de Supraveghere a Asigurărilor şi Comisia de Supraveghere a Sistemului de   Pensii   Private pentru cooperare în domeniul stabilităţii financiare şi al gestionării crizelor financiare, în baza căruia a fost înfiinţat Comitetul Naţional pentru Stabilitate Financiară
, acord care constituie şi cadrul legal de funcţionare al CNSF. 
Acordul instituie un cadru permanent de cooperare între Ministerul Economiei, Ministerul Finanţelor Publice (M.E.F.), Banca Naţională a României (B.N.R.), Comisia Naţională a Valorilor Mobiliare (C.N.V.M.), Comisia de Supraveghere a Asigurărilor (C.S.A.) şi Comisia de Supraveghere a Sistemului de Pensii Private (C.S.S.P.P.), denumite în continuare autorităţi, în domeniul stabilităţii sistemului financiar şi al gestionării eficiente a crizelor financiare.

Cooperarea în cadrul Acordului se desfăşoară fără a se prejudicia competenţele şi responsabilităţile autorităţilor ce decurg din prevederile legislaţiei în vigoare în baza cărora acestea îşi desfăşoară activitatea.

Principii de cooperare

- Delimitarea clară a responsabilităţilor: fiecare autoritate este responsabilă pentru propriile sale acţiuni, astfel încât este necesară o stabilire clară a atribuţiilor individuale;

- Transparenţa: autorităţile vor informa în mod adecvat publicul asupra responsabilităţilor proprii legate de stabilitatea financiară, precum şi asupra activităţilor lor desfăşurate în acest cadru;

- Eficienţa: contribuţia fiecărei autorităţi va fi stabilită astfel încât să fie evitată duplicarea eforturilor;

- Schimbul de informaţii: autorităţile vor face cunoscute orice date sau informaţii care pot fi necesare celorlalte instituţii pentru aducerea la îndeplinire a sarcinilor specifice, în condiţiile respectării secretului profesional potrivit legislaţiei în vigoare.

În scopul coordonării eficiente a sarcinilor legate de stabilitatea financiară şi gestionarea crizelor financiare, autorităţile convin să înfiinţeze Comitetul Naţional pentru Stabilitate Financiară.

Obiectivul central, major al comitetului constă în asigurarea stabilităţii sistemului financiar, prin promovarea unui schimb de informaţii permanent şi eficient între autorităţile responsabile cu reglementarea şi supravegherea diferitelor sectoare ale sistemului financiar şi Ministerul Economiei şi Finanţelor, precum şi în evaluarea, prevenirea şi, după caz, gestionarea situaţiilor de criză financiară la nivelul instituţiilor financiare individuale, a grupurilor financiare sau a pieţei financiare în ansamblu.

Comitetul Naţional pentru Stabilitate Financiară funcţionează ca organism central însărcinat cu cooperarea şi schimbul de informaţii între autorităţile naţionale, precum şi cu gestionarea problemelor cu potenţial impact negativ asupra sistemului financiar naţional şi are ca principale atribuţii următoarele:

- promovarea schimbului sistematic de informaţii şi opinii în domeniul stabilităţii financiare şi gestionării eventualelor crize financiare;

- examinarea proiectelor de acte normative ce prezintă interes pentru autorităţi din perspectiva stabilităţii financiare şi a gestionării crizelor financiare;

- evaluarea analizelor periodice asupra stabilităţii sistemului financiar şi asupra riscurilor la care sunt expuse instituţiile şi pieţele financiare;

- evaluarea capacităţii componentelor sistemului financiar de a rezista la şocuri extreme, dar plauzibile pe baza aplicaţiilor de tip stress test;

- analizarea problemelor legate de asigurarea depozitelor, protecţia investitorilor şi instituţiilor, precum şi a altor probleme legate de protecţia consumatorilor;

- analizarea problemelor legate de competiţia dintre participanţii la sistemul de intermediere financiară;

- elaborarea planurilor pentru situaţii neprevăzute, care includ responsabilităţi ale tuturor autorităţilor de supraveghere a diferitelor sectoare ale sistemului financiar, inclusive Ministerul Economiei şi Finanţelor;

- organizarea periodică, la nivel naţional, a exerciţiilor de simulare a situaţiilor de criză financiară, cu participarea tuturor autorităţilor reprezentate în comitetul naţional;

- coordonarea gestiunii crizelor financiare;

- discutarea problemelor legate de reprezentarea României la organizaţiile relevante din cadrul Uniunii Europene şi la alte organizaţii financiare internaţionale;

- discutarea altor probleme curente importante din punct de vedere al stabilităţii sistemului financiar, în măsura în care aceasta se impune.

Membrii Comitetului Naţional pentru Stabilitate Financiară sunt: Ministrul Economiei şi Finanţelor, Guvernatorul Băncii Naţionale a României, Preşedintele Comisiei Naţionale a Valorilor Mobiliare, Preşedintele Comisiei de Supraveghere a Asigurărilor şi Preşedintele Comisiei de Supraveghere a Sistemului de Pensii Private.

Procedurile de lucru ale Comitetului sunt stabilite de către Comitet.

Comitetul poate fi convocat oricând este nevoie, dar cel puţin trimestrial. Comitetul este convocat de către preşedintele său. Oricare dintre membrii Comitetului poate convoca o întrunire cu caracter extraordinar.

Proceduri şi instrumente pentru gestionarea crizelor financiare

În cazul în care se consideră că o instituţie financiară sau o piaţă financiară se va confrunta cu un risc semnificativ pentru stabilitatea financiară, problema trebuie discutată cât mai curând posibil în cadrul Comitetului Naţional pentru Stabilitate Financiară. În astfel de circumstanţe excepţionale, obiectivul fundamental al autorităţilor trebuie să fie acela de a reduce riscul de contaminare a celorlalte instituţii sau pieţe financiare sau chiar a sistemului financiar în ansamblul său. În vederea atingerii acestui obiectiv, autorităţile vor încerca să minimizeze atât riscul moral în sectorul privat, cât şi riscul financiar, pentru plătitorii de taxe, care decurge din orice măsură de sprijin financiar.

Autorităţile vor stabili cadrul metodologic necesar coordonării operaţiunilor de gestionare a crizelor financiare. Acesta va include aranjamente în baza cărora se vor stabili autorităţile cu rol de coordonator pe tipuri de activităţi, precum şi  modalitatea de comunicare sistematică cu participanţii la piaţă şi autorităţile de peste hotare. Fiecare autoritate va depune eforturi pentru evaluarea situaţiei şi coordonarea acţiunilor în conformitate cu cadrul metodologic stabilit împreună cu celelalte autorităţi.

Implicarea autorităţilor în elaborarea cadrului metodologic şi în gestiunea crizelor nu trebuie considerată ca reprezentând o excepţie de la următoarele principii: 
(1) responsabilitatea financiară primară a acţionarilor/proprietarilor şi conducătorilor instituţiilor financiare; 
(2) necesitatea vigilenţei creditorilor; şi 
(3) identificarea cu prioritate de soluţii de piaţă pentru a rezolva situţiile de criză ale instituţiilor individuale.

În cadrul planurilor pentru situaţii neprevăzute, autorităţile pregătesc liste speciale, incluzând persoanele de contact şi organismele publice şi private care ar putea fi implicate în situaţii de criză, surse relevante de informaţii, precum şi alte măsuri care se consideră necesare pentru gestiunea eficientă a unei crize financiare cu efecte potenţial sistemice.

În situaţia în care, în mod excepţional, o anumită soluţie necesită angajarea unor fonduri publice sau emiterea unor garanţii în vederea acordării unei finanţări în situaţii de urgenţă, autorităţile convin să promoveze cea mai eficientă soluţie din punct de vedere al costului, care să permită continuarea funcţionării normale a sistemului financiar. Dacă se impune angajarea fondurilor publice, aceasta trebuie realizată/autorizată de instituţia competentă, conform legislaţiei în vigoare.

Aspecte internaţionale

Într-o situaţie de criză transfrontalieră, schimbul de informaţii şi consultările cu autorităţile de supraveghere, băncile centrale şi ministerele de finanţe care funcţionează în ţările din Uniunea Europeană se vor desfăşura în conformitate cu acordurile internaţionale în materie.

Confidenţialitatea informaţiilor

Schimbul de informaţii între autorităţile semnatare ale acordului se va desfăşura cu respectarea prevederilor legale referitoare la secretul profesional.

10. INSTITUTUL NAŢIONAL DE STATISTICĂ (INS)

Statistica  oficială  în  România  se  desfăşoară  prin  serviciile  de  statistică oficială  şi  este   organizată  şi  coordonată  de  Institutul  Naţional de Statistică, organ  de  specialitate  al  administraţiei  publice  centrale,  cu  personalitate juridică, în subordinea Guvernului, finanţat de la bugetul de stat.

               În realizarea obiectului său de activitate, stabilit potrivit legii, care se întemeiază pe principiul autonomiei, confidenţialităţii, transparenţei, relevanţei, proporţionalităţii, deontologiei statistice şi raportului cost/eficienţă, Institutul Naţional de Statistică are următoarele atribuţii:
 
                      a) elaborează sistemul de indicatori statistici, metodologiile de calcul, tehnologiile şi standardele specifice de obţinere a indicatorilor;
 
                     b) organizează şi conduce cercetările statistice referitoare la fenomenele şi procesele economico-sociale, prin recensăminte, anchete statistice totale sau prin sondaje; 

c) proiectează, tipăreşte şi difuzează formularele cercetărilor statistice şi instrucţiunile de completare aferente; 

                    d) culege, prelucrează şi stochează date şi informaţii în vederea asigurării bazelor de date statistice; 

                     e) coordonează elaborarea clasificărilor şi a nomenclatoarelor unitare de interes naţional din domeniul său de activitate;
 
                    f) proiectează, realizează şi exploatează sistemul informatic statistic;
    

g) elaborează studii şi analize pentru caracterizarea evoluţiei economico-sociale; 
    

h) desfăşoară activităţi de cercetare ştiinţifică în domeniul statisticii;
 
                    i) informează opinia publică, precum şi autorităţile publice cu privire la evoluţia economică şi socială a ţării şi furnizează utilizatorilor interesaţi indicatorii statistici obţinuţi; 

             j) organizează şi conduce unităţile subordonate, stabileşte atribuţiile şi normele de funcţionare ale acestora;
 
             k) colaborează cu ministerele şi cu alte organe de specialitate ale administraţiei publice centrale, precum şi cu serviciile publice, pentru compatibilizarea sistemului statisticii oficiale cu celelalte sisteme informaţionale; sprijină aceste organisme pentru asigurarea pregătirii personalului cu atribuţii în activitatea de statistică; 

l) avizează metodologiile cercetărilor statistice organizate de ministere, instituţii centrale şi de alte servicii publice, în vederea asigurării oportunităţii cercetărilor şi corectitudinii metodelor statistice utilizate;
 
             m) organizează perfecţionarea pregătirii profesionale în domeniul statisticii a personalului institutului, din unităţile sale subordonate şi din celelalte servicii de statistică oficială şi acţionează pentru formarea unei culturi statistice la nivel naţional;

             n) reprezintă România în relaţiile internaţionale în domeniul statistic şi cooperează cu organizaţii similare din alte ţări, cu organismele de specialitate ale Organizaţiei Naţiunilor Unite şi agenţiile sale, cu alte organisme internaţionale;
 
             o) asigură compatibilitatea sistemului statistic naţional cu sistemele statistice utilizate de organismele Organizaţiei Naţiunilor Unite, ale Uniunii Europene şi de alte organisme internaţionale, conform obligaţiilor asumate. 

             Institutul Naţional de Statistică îndeplineşte orice alte atribuţii stabilite prin acte normative pentru domeniul său de activitate. Institutul Naţional de Statistică este condus de un preşedinte cu rang de secretar de stat, ajutat de trei vicepreşedinţi cu rang de subsecretar de stat, unul din vicepreşedinţi are atribuţii directe în problemele activităţii de integrare europeană, al doilea are ca atribuţie  directă coordonarea activităţii de statistică economică şi socială, iar al treilea  are ca atribuţie directă coordonarea  infrastructurii statistice şi activitatea de  tehnologia informaţiei (IT). 
        Preşedintele îndeplineşte, în domeniul său de activitate, următoarele atribuţii generale: 
a) organizează, coordonează şi controlează aplicarea legilor, ordonanţelor şi hotărârilor Guvernului, a ordinelor şi instrucţiunilor emise potrivit legii, cu respectarea limitelor de autoritate şi a principiului autonomiei locale a instituţiilor publice şi a agenţilor economici; 
b) iniţiază şi avizează proiecte de lege, ordonanţe şi hotărâri ale Guvernului, în condiţiile stabilite de metodologia aprobată de Guvern;
c) acţionează pentru aplicarea strategiei proprii a Institutului Naţional de Statistică, integrată celei de dezvoltare economico-socială a Guvernului; 
d) fundamentează şi elaborează propuneri pentru bugetul anual, pe care le înaintează Guvernului; 
e) urmăreşte proiectarea şi realizarea investiţiilor din sistemul Institutului Naţional de Statistică, în baza bugetului aprobat; 
f) reprezintă interesele statului în diferite organe şi organisme internaţionale, în conformitate cu acordurile şi convenţiile la care România este parte şi cu alte înţelegeri stabilite în acest scop, şi dezvoltă relaţii de colaborare cu organe şi organizaţii similare din alte state şi cu organizaţii internaţionale al căror domeniu de activitate interesează; 
g) urmăreşte şi controlează aplicarea convenţiilor şi acordurilor internaţionale la care România este parte şi ia măsuri pentru realizarea condiţiilor în vederea integrării în structurile europene şi în alte organisme internaţionale; 
h) colaborează cu instituţiile de învăţământ superior de specialitate pentru formarea şi perfecţionarea pregătirii profesionale a personalului din sistemul statisticii oficiale. 

Preşedintele Institutului Naţional de Statistică este membru de drept în Consiliul de Coordonare a Activităţii de Statistică. 

Pentru asigurarea caracterului obiectiv, transparent şi ştiinţific al metodologiilor, indicatorilor, nomenclatoarelor şi clasificărilor utilizate în activitatea de statistică, pe lângă Institutul Naţional de Statistică funcţionează Consiliul de Coordonare a Activităţii de Statistică, organ consultativ care are, în principal, ca obiect de activitate analiza şi avizarea strategiei de dezvoltare a sistemului statistic naţional, a rapoartelor de activitate ale Institutului Naţional de Statistică şi a Programului anual de cercetări statistice. 
Activitatea Institutului Naţional de Statistică se orientează către urmatoarele obiective principale: 

· producerea informaţiilor statistice operative necesare factorilor de decizie ai strategiei economico-sociale; 

· asimilarea indicatorilor statistici specifici economiei de piaţă şi implementarea metodologiilor de cercetare şi calcul în concordanţă cu standardele şi practica internaţională; 

· dezvoltarea statisticii calitative, în completarea celei tradiţionale; 

· extinderea şi diversificarea mijloacelor de diseminare a datelor; 

· cooperarea cu alte institute naţionale de statistică în vederea dezvoltării unui sistem statistic durabil, derularea de proiecte statistice în vederea asigurării comparabilităţii datelor statistice cu statisticile altor ţări şi alinierea la standardele UE.

11. COMISIA NAŢIONALĂ DE PROGNOZĂ

Comisia Naţională de Prognoză se organizează şi funcţionează ca organ de specialitate al administraţiei publice centrale, cu personalitate juridică, în subordinea Ministerului Finanţelor Publice, având rolul de a elabora studii şi prognoze pe termen scurt, mediu şi lung privind evoluţia economiei româneşti în ansamblu, pe sectoare şi în profil teritorial, sinteze macroeconomice, precum şi de a fundamenta principalele măsuri de politică economică proiectate de Guvern, în concordanţă cu Programul de guvernare.


           Activitatea CNP este reglementată de OG nr. 22/2007, cu modificările şi completările ulterioare. 
Pentru realizarea obiectivelor din domeniul său de activitate, CNP îndeplineşte următoarele funcţii:
a) de strategie, prin care se asigură elaborarea programelor de dezvoltare economică şi socială pe termen scurt, mediu şi lung, a prognozelor şi studiilor privind echilibrul macroeconomic, sectorial şi regional;

b) de armonizare a metodelor şi tehnicilor de previziune, precum şi a cadrului legislativ din domeniul său de activitate, cu reglementările şi recomandările Uniunii Europene;

c) de reprezentare, prin care se asigură, în numele statului sau al Guvernului, reprezentarea pe plan intern şi extern în domeniul său de activitate;

d) de autoritate de stat, prin care se asigură urmărirea şi controlul aplicării reglementărilor din domeniul său de activitate;

e) de administrare, prin care se asigură administrarea şi gestionarea eficientă a bunurilor din patrimoniul său, cu respectarea dispoziţiilor legale în vigoare. 

Articolul 3 al ordonanţei, astfel cum a fost modificată şi completată, enumeră următoarele atribuţii principale în domeniul economico-financiar, astfel:

Comisia Naţională de Prognoză:

a) elaborează prognoze privind dezvoltarea economico-sociala a României pe termen scurt, mediu şi lung, în corelare cu prevederile Programului de guvernare, ale strategiilor naţionale, sectoriale şi regionale, precum şi pe baza tendinţelor din economia naţională şi cea mondială; 

b) participă la monitorizarea modului de realizare a Programului de guvernare, efectuează analize cu privire la stadiul îndeplinirii prevederilor acestuia şi propune măsuri pentru atingerea obiectivelor asumate prin Programul de guvernare; 

c) realizează analize şi previziuni pentru fundamentarea proiectelor de buget, în concordanţă cu cerinţele Ministerului Finanţelor Publice; 

d) coordonează sau participă la elaborarea de strategii şi programe de dezvoltare naţionale, sectoriale sau regionale; 

e) participă la elaborarea şi actualizarea anuală a documentelor programatice pe care România trebuie să le pregătească în calitate de ţară membră, precum Programul de convergenţă, Programul naţional de reforme; 

f) participă la reuniunile grupurilor de experţi ale Comisiei Europene, constituite pe problematici specifice; 

g) evaluează efectele principalelor măsuri de politică economică asupra creşterii economice prin prisma obiectivelor prevăzute în programele naţionale şi regionale de dezvoltare; 

h) participă la evaluările ex-ante şi ex-post ale impactului politicilor publice asupra proceselor economice şi sociale la nivel macroeconomic şi sectorial; 

i) gestionează şi implementează proiecte de asistenţă financiară nerambursabilă din partea Uniunii Europene destinate dezvoltării capacităţii de formulare a politicilor economice, precum şi în vederea perfecţionării activităţii de previziune; 

j) elaborează şi utilizează modele macroeconomice pentru fundamentarea şi asigurarea coerenţei prognozelor şi scenariilor de dezvoltare; 

k) analizează impactul politicilor financiare, monetare, valutare şi bugetare asupra economiei reale; 

l) efectuează studii şi analize privind perspectivele economiei mondiale, evidenţiind principalele tendinţe şi posibilele lor efecte asupra economiei româneşti; 

m) analizează periodic situaţia economică internă, inclusiv pe bază de anchete proprii de conjunctură, în scopul evidenţierii unor riscuri sau disfuncţii în evoluţia unor sectoare ori activităţi economice; 

n) realizează estimări asupra evoluţiei economice pe termen scurt şi avansează propuneri pentru încadrarea în prognozele anuale; 

o) elaborează prognoze referitoare la echilibrul forţei de muncă; întocmeşte studii şi analize privind unele activităţi cu profil social şi de protecţie socială; 

p) efectuează previziuni pe termen scurt, mediu şi lung privind activitatea de comerţ exterior şi balanţa de plăţi externe; evaluează impactul fondurilor structurale şi al altor surse financiare externe atrase asupra indicatorilor macroeconomici; 

q) analizează şi prognozează evoluţia şi efectele procesului inflaţionist asupra echilibrelor la nivel macroeconomic; 

r) efectuează analize şi proiecţii privind evoluţia principalelor sectoare de activitate: industrie, agricultură, transport, comerţ, comunicaţii; 

s) elaborează analize şi prognoze economice privind evoluţia în profil teritorial a principalilor indicatori economico-sociali; 

t) efectuează analize privind impactul asupra creşterii economice a programelor locale de dezvoltare şi a măsurilor propuse prin Cadrul strategic naţional de referinţă şi Programul operaţional regional "Dezvoltare regională"; 

u) editează buletine informative din domeniul său de activitate; cheltuielile legate de tipărirea şi difuzarea buletinelor informative vor fi suportate din alocaţiile bugetare aprobate Comisiei Naţionale de Prognoză; 

v) răspunde solicitărilor instituţiilor publice, persoanelor fizice şi juridice private prin efectuarea de analize, cercetări, previziuni şi pe alte domenii şi subsectoare, la cerere. 

II. IMPLICAŢII ALE ACORDULUI STAND - BY 
Potrivit scrisorii de intenţie a autorităţilor române înaintată în aprilie 2009 reprezentanţilor FMI, programul îşi propune sǎ atenueze efectele scăderii drastice a intrărilor de capital în paralel cu implementarea unor mǎsuri de politici privind soluţionarea dezechilibrelor externe şi fiscale şi consolidarea sectorului financiar. Obiectivul imediat este acela de a facilita o ajustare ordonatǎ a deficitului extern, reducând astfel presiunile excesive asupra cursului de schimb ce ar putea genera efecte bilanţiere grave pentru sectorul corporatist şi populatie, având ca rezultat o recesiune şi mai severǎ şi tensiuni în sectorul bancar. 

Pentru a realiza acest obiectiv, programul îşi propune: 

(i) sǎ consolideze în continuare politica fiscalǎ pentru a reduce nevoile de finanţare ale guvernului şi pentru a îmbunătăţi sustenabilitatea fiscalǎ pe termen lung, pregătind astfel România pentru intrarea în cele din urmǎ în zona euro;

(ii) sǎ menţină o capitalizare adecvatǎ a băncilor şi lichidităţi suficiente pe pieţele financiare interne;

(iii) sǎ aducă şi să menţină inflaţia în intervalul ţintit de BNR; 

(iv) sǎ asigure o finanţare externǎ adecvatǎ şi sǎ îmbunătăţească nivelul de încredere.

În acest sens, Guvernul a întreprins deja eforturi importante în direcţia ajustării de care este nevoie pentru stabilizarea economiei. Bugetul pentru anul 2009 cuprinde reduceri semnificative de cheltuieli şi majorări de venituri ce generează în total aprox. 3% din PIB. 

Ca precondiţii în cadrul programului, vor mai fi implementate mǎsuri de consolidare fiscalǎ de încǎ 1,1 % din PIB. A fost lansat un program anti-crizǎ ce cuprinde eforturi de reorientare a cheltuielilor publice către investiţii şi de încurajare a investiţiilor private. Se întreprind, de asemenea, mǎsuri sociale de protejare a grupurilor vulnerabile.

BNR a extins acordarea de lichidităţi către bănci şi mai multe bănci şi-au majorat semnificativ nivelul de adecvare a capitalului, în timp ce altele sunt pe cale de a face acest lucru.
Actualul guvern, care şi-a preluat mandatul în ultima parte a lunii decembrie, a făcut deja paşi importanţi pe calea redresării dezechilibrului fiscal. Politicile fiscale din 2008 ar fi produs un deficit de ordinul a 9% din PIB în 2009, dar mǎsurile deja aprobate prin bugetul anului 2009 vor reduce deficitul cu aproximativ 3 puncte procentuale din PIB. 

Aceste mǎsuri bugetare includ: 

(i) o majorare de 3,3 puncte procentuale a contribuţiilor sociale; 

(ii) impozite pe proprietate ajustate datoritǎ unei creşteri a valorii evaluate; 

(iii) reduceri semnificative ale cheltuielilor cu salariile în sectorul public prin reducerea sporurilor şi a altor beneficii, şi prin eliminarea a 137.000 de posturi vacante (utilizate anterior pentru a acorda salarii mai mari personalului existent); şi 

(iv) reduceri substanţiale ale cheltuielilor cu bunurile şi serviciile, precum şi reduceri de subvenţii.
Guvernul este decis sǎ menţină disciplina fiscalǎ pe termen lung, recunoscând faptul cǎ aceasta constituie un element esenţial în reducerea dezechilibrului extern şi în menţinerea încrederii investitorilor. Astfel, se intenţionează continuarea consolidării bugetarǎ în anul 2010. Se are în vedere reducerea în continuare a deficitului bugetului general consolidat pânǎ la aproximativ 3⅔% din PIB. Eforturile fiscale vor continua sǎ se concentreze pe partea de cheltuieli. La data celei de-a doua evaluări (ce se va finaliza pânǎ la 15 decembrie 2009) vor fi stabilite ţinte trimestriale specifice pentru anul 2010.
Realizarea sustenabilă a unor deficite bugetare mai mici va presupune modificarea considerabilǎ a procesului bugetar, precum şi reforme ale politicilor de venituri şi cheltuieli. O componentǎ esenţialǎ a strategiei României pe termen mediu va fi reprezentatǎ de noua lege a responsabilităţii fiscale care, printre altele: 

(i) va stabili, în urma coordonării cu FMI şi cu Banca Mondialǎ, proceduri îmbunătăţite de elaborare a bugetelor multianuale; 

(ii) va stabili limite privind rectificările bugetare efectuate în cursul anului; 

(iii)  va prevede reguli fiscale privind cheltuielile, datoria publicǎ şi deficitul primar; 

(iv)  va crea un consiliu fiscal care sǎ asigure o analizǎ independentǎ şi de specialitate; 

(v) va crea cadrul de emisiune şi gestionare a garanţiilor şi a altor obligaţii colaterale. Astfel, va fi înaintată Parlamentului aceastǎ lege şi va fi realizat un plan de implementare pânǎ la sfârşitul lunii noiembrie 2009 (obiectiv structural).
În prezent România se confruntǎ cu probleme majore în sistemul de salarizare a personalului din sectorul public. Sporurile reprezintǎ prea mult din remuneraţia totalǎ, nu există o grilǎ unitarǎ de salarizare şi existǎ un numǎr mare de acte normative ce reglementeazǎ salariile în diferite segmente ale sistemului. Pentru a elimina definitiv aceste probleme, în anul 2009 va fi adoptată legislaţia de restructurare a sistemului de salarizare în sectorul public (obiectiv structural). Prin aceastǎ legislaţie va fi definită o grilǎ unitara, simplificatǎ, de salarizare şi va fi reformat actualul sistem de sporuri. Se va introduce treptat un plafon de sub 30% privind ponderea cheltuielilor non-salariale de personal în totalul remuneraţiei publice. Se va interzice crearea de sporuri nemonetare.

Sporurile monetare vor fi consolidate – eliminând cea mai mare parte a sporurilor sau incluzându-le în salariul de bazǎ. Pentru orice funcţionar public, sporurile vor fi plafonate prin lege. Toate sporurile vor fi în continuare integral impozabile. Legea ar putea să prevadă o perioadǎ de implementare treptatǎ a reformelor de pânǎ la 3 ani, pe parcursul acestui proces fǎcându-se eforturi în direcţia protejǎrii veniturilor reale ale angajaţilor cu cele mai mici salarii. Alte prevederi ale acestei legislaţii vor fi stabilite în coordonare cu FMI şi cu Banca Mondialǎ.
O sursǎ semnificativǎ de presiune fiscalǎ pe termen mediu este costul viitoarelor obligaţii aferente pensiilor. Pentru soluţionarea acestei probleme, vor fi reformaţi parametrii principali ai sistemului de pensii, în coordonare cu Banca Mondialǎ (obiectiv structural).

Modificările vor include trecerea la indexarea pensiilor publice cu indicele preţurilor de consum şi nu cu nivelul salariului, şi limitarea sferei majorărilor discreţionare ale pensiilor. Grupurile de angajaţi din sectorul public ce sunt în prezent excluşi de la contribuţiile la pensii vor face obiectul introducerii treptate a acestor contribuţii. Va continua de asemenea ajustarea graduala a vârstei de pensionare dincolo de schema convenitǎ în prezent (mai ales pentru femei) ţinând seama de evoluţia speranţei de viaţǎ, pentru a permite o mai mare stabilitate a sistemului.

Sectorul financiar

Sistemul bancar românesc a intrat în perioada de turbulenţǎ financiarǎ globalǎ cu o poziţie de solvabilitate puternicǎ. Toate cele 32 de bănci respectǎ condiţia de adecvare a capitalului de 8% , iar rata medie de adecvare a capitalului era de 12,3% la finele lui 2008. Majoritatea băncilor sunt deţinute de capital străin (cu 87% din active) şi majoritatea băncilor mamǎ se aflǎ în zona Euro cu acces la lichidităţi prin facilităţile BCE. Băncile mamǎ ale principalelor bănci care operează în România s-au angajat sǎ sprijine continuu sucursalele lor, angajându-se sǎ îşi menţină expunerea globalǎ faţǎ de România, pe durata programului şi sǎ îşi recapitalizeze sucursalele în funcţie de necesitǎţi. Acest lucru a fost reafirmat în declaraţia comunǎ datǎ la Viena în 26 martie 2009. BNR, împreunǎ cu organismele de supraveghere bancarǎ din ţǎrile de domiciliu vor monitoriza îndeaproape acest angajament. Programul va beneficia de capabilitatea de testare a stresului dezvoltatǎ de BNR la un standard înalt. Testele de stres pentru bilanţurile contabile şi portofoliile de credite ale băncilor conform unor scenarii diferite vor fi utilizate pentru a evalua creşterile potenţiale ale fondurilor proprii necesare pentru a asigura menţinerea ratelor de solvabilitate peste 10% pe parcursul duratei programului (precondiţie).

BNR va continua sǎ îmbunătăţească cadrul de reglementare şi supraveghere bancarǎ şi se va consulta cu experţii Fondului înainte de introducerea oricărei reglementări prudenţiale noi sau revizuite privind băncile. Acesta va include cerinţe de raportare mai detaliatǎ cu privire la lichidităţi şi, la momentul potrivit, creşterea nivelului minim al ratei de adecvare a capitalului de la 8% la 10%. 
De asemenea, standardele de contabilitate financiarǎ române vor fi aliniate practicii internaţionale, aşa cum este ea reflectatǎ în Standardele Internaţionale de Raportare Financiarǎ (IFRS).
Politica monetarǎ şi valutarǎ

BNR este hotărâtă sǎ reducă treptat inflaţia pânǎ la ţinta oficialǎ de 3,5 % (plus sau minus 1%). În cadrul programului progresul realizat în atingerea ţintei de inflaţie va fi monitorizat printr-o clauză de consultare pe inflaţie. Politica monetarǎ a fost întăritǎ în 2007 şi în prima jumătate a lui 2008 ca răspuns la o creştere a presiunilor inflaţioniste existente. În perspectivǎ, recesiunea economicǎ din România şi din restul lumii va diminua cel mai probabil presiunea asupra inflaţiei, dar deprecierea în continuare a ratei de schimb ar putea reaprinde inflaţia. De aceea, politica monetarǎ va rămâne vigilentǎ, orice reducere a ratelor rezervelor minime obligatorii sau a ratei dobânzii de politică monetară fiind calibratǎ astfel încât sǎ asigure atingerea obiectivelor de inflaţie pânǎ la finele lui 2009 şi luând în considerare posibilele efecte asupra fluxurilor de capital şi asupra ratei de schimb.

În cadrul programului se are în vedere şi o menţinere a nivelului Rezervelor Internaţionale Brute în 2009 (ce implicǎ o recuperare a tuturor rezervelor pierdute în lunile anterioare intrǎrii în vigoare a programului) şi o creştere de 3,0 miliarde de Euro în 2010. Aceasta va duce la o mai mare încredere în economie şi va permite o mai mare acoperire prin rezerve a datoriilor pe termen scurt. Se va stabili un criteriu de performanţă privind Activele Externe Nete
 care sǎ fie în concordanţǎ cu obiectivul de acumulare de rezerve brute. În cadrul de ţintire a inflaţiei, politica de intervenţie a BNR va fi aplicatǎ în concordanţǎ cu ţinta privind activele externe nete.
Monitorizarea întreprinderilor publice

Ministerul Finanţelor Publice, Ministerul Muncii şi Protecţiei Sociale, şi alte instituţii competente vor furniza informaţii pentru a demonstra că un sistem de monitorizare a instituţiilor publice a intrat în vigoare până la prima evaluare. Pe parcursul duratei programului, se vor transmite informaţii privind sancţiunile – scăderea remuneraţiei sau eliberarea din funcţie a conducerii în conformitate cu prevederile Ordonanţelor 37/2008 şi 79/2008 – care sunt impuse, dacă bugetele şi ţintele companiei pentru restructurare nu sunt respectate.

Pe parcursul celei de-a doua misiuni de evaluare, după ce sistemul de monitorizare al Ministerului Finanţelor Publice va fi fost definit, se vor stabili ţinte indicative trimestriale pentru 2010 privind soldul operaţional (EBIT - earnings before interest and tax – câştiguri înainte de dobânzi şi impozite şi taxe), net de subvenţii, al celor mai mari 30 de întreprinderi după cheltuielile totale (la 2009).

I. Cerinţe de raportare

Performanţa în cadrul programului va fi monitorizată în baza datelor furnizate FMI de BNR şi Ministerul de Finanţe după cum este prezentat în Tabelul 1. Autorităţile vor transmite experţilor FMI orice revizuiri de date ca şi orice alte informaţii necesare pentru monitorizarea acordului cu FMI.
Tabelul 1. România: Raportarea de date către FMI

II. Condiţionalităţi structurale

A. Adecvarea capitalului şi testul de stres realizat de către BNR; 
B. Procedura de restructurare a băncilor, cu modificarea legislaţiei de către Parlament;
C. Garantarea depozitelor, cu modificarea legislaţiei de către Parlament.
TERMENII ACORDULUI 

A. Contextul şi provocările economice recente
1. România a înregistrat un boom economic în perioada 2003-2008, ce a condus la supraîncălzire şi la dezechilibre nesustenabile.
2. Creşterea rapidǎ a creditului ce a alimentat boom-ul a determinat o expunere mare a României la dificultǎţile financiare mondiale şi la volatilitatea ratei de schimb.
3. BNR a luat o serie de mǎsuri importante pentru a reduce inflaţia şi a limita expansiunea creditului, mai ales a creditǎrii în valutǎ.
4. Politicile laxe în domeniul fiscal şi al veniturilor au contribuit de asemenea la supraîncǎlzirea economiei şi la vulnerabilitǎţile sale actuale.
5. Activitatea economicǎ a avut o scǎdere accentuatǎ la sfârşitul anului 2008 şi a continuat sǎ scadǎ la începutul anului 2009, dar inflaţia se menţine relativ ridicatǎ.
6. Pieţele financiare şi pieţele activelor au fost grav afectate de recesiunea economicǎ şi de efectele crizei globale.
7. Rata de schimb s-a depreciat semnificativ de la începutul recesiunii, marcând un început al inversǎrii aprecierii acumulate în ultimii ani.
8. Se acumuleazǎ presiuni şi în sistemul bancar.
9. Autoritǎţile au început sǎ rezolve vulnerabilitǎţile economice ale României, dar opţiunile de politicǎ economică sunt limitate de gravitatea recesiunii şi de fragilitatea condiţiilor financiare.
10. Programul susţinut de Fond este menit sǎ amortizeze efectele scǎderii severe a intrǎrilor de capital încercând, în acelaşi timp, sǎ rezolve dezechilibrele externe şi fiscale ale României şi sǎ consolideze sectorul financiar.
11. Programul combinǎ mǎsuri de politicǎ puternice, foarte vizibile, cuplate cu un sprijin financiar considerabil.
12. Programul va mai contribui şi la reducerea vulnerabilitǎţilor regionale şi a efectelor colaterale ce ar putea rezulta de pe urma unei recesiuni mai profunde în România.
B. Cadrul Macroeconomic

13. Este de aşteptat ca recesiunea mondialǎ sǎ afecteze grav economia României.

14. Datǎ fiind recesiunea pe plan mondial şi pe plan naţional, programul autoritǎţilor are la bazǎ proiecţii macroeconomice prudente pentru perioada 2009-2010, şi o revigorare treptatǎ pe termen mediu:

Producţia este de aşteptat sǎ se contracte cu circa 4 procente în 2009.

Inflaţia este de aşteptat sǎ scadǎ de la 6,7% în martie, pânǎ la intervalul ţintit oficial (3,5%, plus sau minus 1%) pânǎ la sfârşitul anului 2009 şi sǎ se menţinǎ în interval pe parcursul lui 2010.

Se anticipeazǎ o scǎdere a deficitului de cont curent de la 12% din PIB în 2008 la 7% în 2009 şi în continuare la 6% în 2010.
Este de aşteptat ca soldul contului financiar şi de capital sǎ scadǎ de la un excedent de 18,8 miliarde € în 2008 la un deficit de 2,7 miliarde € în 2009.

Date fiind condiţiile internaţionale dificile, programul este fundamentat pe premise prudente cu privire la ratele de roll over pentru datoria externǎ scadentǎ. Pentru obligaţiile externe ale companiilor nefinanciare, programul a utilizat premisa unor rate generale de rollover de aproximativ 75% în 2009.

15. Previziunile sunt, însǎ, condiţionate de incertitudini şi riscuri excepţionale.
C. Situaţia Politicii Fiscale şi Cadrul Fiscal

16. Cheltuielile publice excesive din ultimii ani şi actualul mediu de finanţare rigid nu lasǎ loc unor politici fiscale contra-ciclice.

17. Actualul guvern, care şi-a preluat mandatul în ultima parte a lunii decembrie, a făcut deja paşi importanţi în direcţia consolidării poziţiei fiscale.

18. Programul prevede înǎsprirea în continuare a fiscalitǎţii pentru a reduce deficitul bugetar.
19. Pentru a realiza deficite bugetare mai mici sustenabile, autoritǎţile au propus o serie de reforme fiscale menite sǎ limiteze principalele presiuni pe partea de cheltuieli şi sǎ îmbunǎtǎţeascǎ procesul bugetar.
20. Programul propune reforme în domeniul politicii fiscale şi de cheltuieli, în domeniul administraţiei fiscale şi în cel al supravegherii întreprinderilor publice.
21. Programul prevede aprobarea legii unitare de salarizare în sectorul public, pentru a crea o structură a salariilor mai echitabilă, mai simplă şi mai uşor de administrat.
22. Unul dintre riscurile cele mai mari pentru stabilitatea fiscalǎ pe termen mediu este reprezentat de actualul sistem de pensii, care este de aşteptat sǎ se confrunte cu deficite mari în anii urmǎtori.
23. Guvernul este decis sǎ amortizeze efectele ajustǎrii fiscale şi ale reformelor bugetare prin majorarea cheltuielilor cu protecţia socialǎ şi prin protejarea cheltuielilor de capital. În program sunt prevǎzute cheltuieli suplimentare cu protecţia socialǎ de 250 milioane RON în 2009 şi de 500 milioane RON în 2010 pentru a contribui la protejarea grupurilor celor mai vulnerabile şi, în mod special, pentru a extinde schema de venit minim garantat.
D. Sectorul Financiar şi Pieţele Financiare

24. BNR a reacţionat pompt în octombrie 2008 la presiunile de lichiditate semnificative de pe pieţele interbancare internă prin lǎrgirea gamei de garanţii acceptate şi prin acordarea de linii de credit prin intermediul cadrului sǎu de asistenţǎ de urgenţǎ privind lichiditatea.

25. Sectorul bancar românesc a intrat în perioada de turbulenţǎ financiarǎ cu o poziţie de solvabilitate puternicǎ, dar presiunile se acumuleazǎ şi ÎNP
 au crescut foarte rapid. Rata medie de adecvare a capitalului a ajuns la 12,3% la sfârşitul lui 2008, dar presiunile asupra ratei de schimb vor contribui la o calitate mai redusǎ a activelor, deoarece 55% din împrumuturile din România sunt exprimate în valutǎ.

26. Majorǎrile de capital efectuate recent de un numǎr de bǎnci au contribuit la soluţionarea problemelor cauzate de un mediu economic în continuă deteriorare, dar vulnerabilitǎţile în acest sector persistă.
27. Mǎsurile financiare din cadrul programului includ aranjamente menite sǎ asigure cǎ bǎncile din România continuǎ sǎ rǎmanǎ capitalizate adecvat pe tot parcursul programului.
28. Rezultatele testelor de stres vor fi folosite pentru a evalua majorǎrile preventive ale capitalurilor bǎncilor.
29. Majoritatea băncilor sunt deţinute de capital străin şi majoritatea băncilor mamǎ se aflǎ în zona Euro cu acces la lichidităţi prin facilităţile BCE.

30. Angajamentul bǎncilor de a-şi menţine sau spori expunerea şi de a majora capitalul în funcţie de necesitǎţi reprezintǎ un element cheie în îmbunǎtǎţirea stabilitǎţii financiare şi a condiţiilor monetare.

31. Pentru a spori încrederea în capacitatea autoritǎţilor de a face faţǎ oricǎror potenţiale dificultǎţi în sectorul bancar, programul include planuri de amendare a legii bancare şi a legii de lichidare pentru a putea rǎspunde într-o manieră rapidǎ şi eficientǎ în eventualitatea în care o bancǎ se confruntǎ cu dificultǎţi.
32. Se vor lua mǎsuri de asigurare a încrederii în sistemul de garantare a depozitelor.
33. BNR va continua sǎ îmbunătăţească cadrul de reglementare şi supraveghere bancarǎ.
E. Politica Monetarǎ şi Valutarǎ

34. Politica monetarǎ va viza micşorarea treptatǎ a inflaţiei pânǎ la ţinta oficialǎ (3,5% plus sau minus 1%) pânǎ la sfârşitul anului 2009.
35. Programul va include o ţintǎ pentru AEN (Active Externe Nete, care vor cuprinde atat rezervele proprii ale BNR cât şi rezervele minime obligatorii în valută ale bǎncilor) ce are în vedere o creştere a rezervelor brute de 3,0 miliarde de Euro pe perioada programului.
III. MODALITǍŢILE PROGRAMULUI

A. Acces

36. România se va confrunta cu dificultǎţi considerabile de finanţare a balanţei de plǎţi în urmǎtoarele 24 de luni (Tabelul 3).

37. Pentru acoperirea acestui deficit de finanţare vor fi necesare sumele virate de Fond, Uniunea Europeanǎ, Banca Mondialǎ şi de alte instituţii multilaterale.
B. Capacitatea de a Rambursa împrumutul către Fond şi Riscurile aferente Programului

38. Se anticipeazǎ că România va avea o capacitate puternicǎ de a rambursa Fondului sumele împrumutate.
39. În pofida acestor garanţii, capacitatea României de a rambursa sumele Fondului poate fi periclitatǎ de evoluţii politice şi economice negative în ţarǎ şi în strǎinătate.
40. Programul este astfel conceput încât sǎ reducǎ riscurile de implementare a programului şi cele ce afecteazǎ capacitatea de rambursare a României.

C. Monitorizarea Programului şi Condiţionalitǎţi

41. Acordul Stand-By (ASB) se va derula pe 24 de luni, din mai 2009 pânǎ în mai 2011 (Tabela 5).

42. Performanţele programului vor fi monitorizate prin evaluǎri trimestriale. Prima evaluare în cadrul programului va fi stabilitǎ pentru 15 septembrie 2009, pe baza ţintelor de la sfârşitul lunii iunie 2009. Având în vedere necesitatea de a rǎspunde rapid schimbǎrilor ce intervin pe pieţele financiare, în afara evaluǎrilor trimestriale, condiţionalitǎţile se concentreazǎ pe mǎsurile esenţiale pentru rezolvarea problemelor cu care se confruntǎ România. Condiţionalitatea structuralǎ limitatǎ este adecvatǎ, date fiind eforturile permanente de reformǎ în domeniile fiscale şi financiare principale. 
Programul include cinci criterii cantitative de performanţǎ: 
(i) o limită pentru variaţia activelor strǎine nete; 
(ii) un plafon pentru soldul cash al bugetului general consolidat; 
(iii) un plafon al garanţiilor bugetului general consolidat; 
(iv) ne-acumularea de arierate la datoria externǎ (continuu); şi 
(v) un plafon al arieratelor interne ale bugetului general consolidat. 
Mai existǎ şi o ţintǎ orientativǎ (plafon) pentru cheltuielile primare ale bugetului general consolidat (exclusiv cheltuielile de capital rambursate din fonduri UE) şi o clauzǎ de consultare pe inflaţie. 
Programul include, de asemenea şi douǎ precondiţii: 
(i) aprobarea prin ordonanţǎ de urgenţǎ a mǎsurilor fiscale de 1,1% din PIB (pentru analizarea în Comitetul Director a solicitǎrii de ASB); şi
(ii) finalizarea de cǎtre BNR a testelor de stres la băncile cu active de peste 1% din activele sistemului bancar şi la anumite bănci mai mici, pentru a evalua nevoia de capital suplimentar (pentru discutarea în Comitetul Director a solicitǎrii de ASB). 
Programul include şapte obiective structurale pentru 2009: 
(i) aprobarea finalǎ de cǎtre Parlament a mǎsurilor fiscale echivalente cu 1,1% din PIB se va obţine pânǎ la prima evaluare a ASB; 
(ii) aprobarea amendamentelor la legea bancarǎ pentru a spori puterile BNR de a le impune acţionarilor bǎncii o majorare a capitalului subscris şi limitarea distribuirii de profituri (30 iunie 2009);
(iii) aprobarea amendamentelor la legislaţia privind garantarea depozitelor, pentru a extinde bazele de activare a garantǎrii depozitelor, pentru a urgenta plăţile şi a asigura accesul FRGD
 la încasǎrile din privatizare (31 august 2009); 
(iv) aprobarea legislaţiei revizuite privind salarizarea în sectorul public (31 octombrie 2009); 
(v) prezentarea în Parlament a legislaţiei privind responsabilitatea fiscală şi a planului de implementare a acesteia (30 noiembrie 2009); 
(vi) aprobarea amendamentelor la legislaţia bancarǎ şi la legislaţia de lichidare pentru a consolida cadrul de restructurare a bǎncilor, în consultare cu FMI (30 noiembrie 2009); şi
(vii) aprobarea legislaţiei revizuite a pensiilor (31 decembrie 2009).
43. Echipa a iniţiat o evaluare a cadrului de protejare a resurselor financiare ale BNR, ce va fi finalizatǎ pânǎ la prima evaluare a ASB.
IV. APRECIEREA ECHIPEI

44. Situaţia politicii economice a României s-a deteriorat serios din 2007, mai ales în domeniul finanţelor publice.
45. Readucerea României la o poziţie de sustenabilitate atât fiscalǎ cât şi a sectorului extern va presupune pe de o parte finanţare, iar pe de altă parte un grad ridicat de disciplinǎ în domeniul de politici.
46. Programul autoritǎţilor asigurǎ o ancorǎ puternicǎ la nivelul politicilor economice, dar încǎ se menţin riscuri semnificative. 
47. Pachetul de politicǎ fiscalǎ vizeazǎ un echilibru între ajustarea pe termen scurt şi reformele pe termen lung de care este nevoie pentru a asigura sustenabilitatea finanţelor publice dincolo de perioada programului.
48. Mǎsurile ce ţin de sectorul financiar vor pǎstra situaţia puternicǎ a sistemului bancar şi vor evita efectele cele mai rele ale crizei globale.
49. Gestionarea prudentǎ a politicii monetare se va dovedi esenţialǎ în susţinerea pachetului general de politici.
50. Printr-o implementare coerentǎ a programului, echipa anticipeazǎ cǎ economia româneascǎ va depǎşi dificultǎţile actuale şi ar putea sǎ iasǎ puternicǎ din recesiune.

� Istoric CNSF


Evoluţiile sistemului financiar românesc din ultimii ani au făcut necesar ca autorităţile responsabile cu autorizarea, reglementarea, supravegherea şi controlul pieţelor componente ale sistemului financiar să conlucreze pentru a asigura transparenţa şi integritatea sistemului financiar şi a pieţelor sale componente, respectarea cadrului legal aplicabil, precum şi lărgirea cadrului naţional de stabilitate financiară. 


Astfel, la data de 10 martie 2006, Banca Naţională a României, Comisia Naţională a Valorilor Mobiliare şi Comisia de Supraveghere a Asigurărilor au semnat Protocolul pentru cooperare în vederea promovării stabilităţii sistemului financiar în ansamblu şi pe componentele sale. La data de 14 decembrie 2006, la protocolul menţionat a aderat şi Comisia de Supraveghere a Sistemului de Pensii Private. Totodată, la data de 1 iunie 2008 a intrat în vigoare Acordul de cooperare între autorităţile de supraveghere financiară, băncile centrale şi ministerele de finanţe din Uniunea Europeană privind stabilitatea financiară transfrontalieră. Din partea României, acordul respectiv a fost semnat de către Banca Naţională a României, Ministerul Economiei şi Finanţelor, Comisia Naţională a Valorilor Mobiliare, Comisia de Supraveghere a Asigurărilor şi Comisia de Supraveghere a Sistemului de Pensii Private. Acest acord a înlocuit Acordul de cooperare dintre autorităţile de supraveghere bancară, băncile centrale şi ministerele de finanţe din ţările Uniunii Europene în domeniul situaţiilor de criză financiară, care a fost semnat în anul 2005. Noul acord include: principiile comune; un cadru analitic comun de evaluare a implicaţiilor sistemice ale unor potenţiale crize, în vederea asigurării unei terminologii comune aplicabile crizelor financiare transfrontaliere de către toate autorităţile relevante şi crearea premiselor pentru efectuarea în timp util a evaluărilor necesare în vederea facilitării adoptării de decizii în situaţii de criză; un ghid practic pentru gestionarea crizelor, care să reflecte o înţelegere comună a etapelor şi procedurilor de parcurs într-o situaţie de criză transfrontalieră. 


� http://www.insse.ro/cms/rw/pages/index.ro.do

� Activele externe nete (AEN) ale Băncii Naţionale a României (BNR) sunt definite ca valoarea în euro a activelor externe brute ale BNR (inclusiv rezervele minime obligatorii constituite de către băncile comerciale la BNR) minus pasivele externe brute; şi vor fi măsurate pe baza definiţiilor operaţionale ale BNR şi nu a celor contabile. Activele şi pasivele externe denominate în non-euro vor fi convertite în euro la ratele de schimb ale programului (Memorandum FMI).


� Memorandum FMI.


� Împrumuturile neperformante.


� fondul de garantare a depozitelor

